《十二月乐章》
明代·李德

正月东方日出香茸茸，长条短条花眼红。
柔云弱雨暗填空，条条蝴蝶破春风。
鸾帕抹烟山梦浓，萧飒愁思开暝容。
江头溘溘水声动，微和着柳黄金重。
二月燕梁玄玉湿，蜂蜜花房晓。
铜龙啮水微，翡翠含波小。
石间苔蚀菖蒲根，古魂啾啾啼晓昏。
红芳碧蕊乱殷殷，蛮女剪烟插翠云。
游丝萦春悬锦绮，渚闲沙白鸳鸯喜。
三月花敛容，柳刷翠。
扇薄欲裁纨，佩香思剪蕙。
桐英寂寂沈寒波，纷绿猗猗日影多。
六街烟花净如扫，千年古血生青草。
四月碧云屯午风熏熏，五丝曲奏玄霜纹。
湘皋野龙拔新玉，摧鳞健角萧萧绿。
蕙香小妓扇轻罗，半掩樱唇试新縠。
金丸落落弦红脂，石池青钿溢碧漪。
五月沙上短蒲绿，赤菱紫茨离披熟。
越奴青发艾悬香，踏踏采莲塘上曲。
游龙撇波海水飞，黄头伐鼓吹参差，少年摇曳澹忘归。
六月皇天高，厚地裂，白日河庭泣鱼鳖。
湘神抱瑟愁波涛，颓阳毕化稚阴结。
焉知海上黄金阙，万丈丹梯到寥泬，乔松相携弄《白雪》
。
七月桐风刮帐无春温，赤精解绶佩金神。
银浦桥成鹊济津，遥遥帝子度长云。
野芳萋萋日杲杲，十万蛾眉镜中老。
锦楼折竹夜迎仙，越秀吴都巧不眠。
八月玉露漙清虚，银云拥明月。
空濛白夜凉，远近商声发。
桂子落秋香，寒娥能孤洁。
谁家理素琴，调急弦应绝。
九月清飙激素商，远客生归梦。
茱萸委匣香，玉腕胜金重。
幽芳垂晚径，汲绠霜华冻。
洞庭木叶空，临水悲相送。
十月沈寒凝海霜斑斑，芦鸿叫叫苍梧间。
仙鸡警晓蟠桃干，天鼓无声泽龙闲。
十一月轩辕玉管还初气，彩线纡回报长至。
瑶花散落满寥天，万户千门夜明媚。
南山幽翠净如削，内屋红炉春自若。
璇玑回斡见天心，姬氏骑龙班岁朔。
十二月北斗璇光射幽土，四气缘环若朝暮。
壑底惊蛇挽不留，官街力兽驮寒去。

作者简介：明初广东番禺人，字仲修。洪武三年荐至京师，授洛阳长史，迁济南、西安二府幕，改广西义宁教谕，在职振兴文教。好为诗，晚年究洛闽之学。后人辑其诗，与黄哲、王佐、赵介为《广州四先生集》。